b'\n_START_ARTICLE_\nElektri\xc4\x8dna riba\n_START_PARAGRAPH_\nElektri\xc4\x8dne ribe so ribe, ki lahko ustvarijo oz. generirajo lastno elektri\xc4\x8dno polje; pravimo, da so ribe elektrogene. Za ribe, ki lahko zaznajo elektri\xc4\x8dno polje, pravimo, da so elektroreceptivne. Vse ribe, ki so elektrogene, so tudi elektroreceptivne. Trenutno je znanih okoli 350 vrst elektri\xc4\x8dnih rib, ki prebivajo ve\xc4\x8dinoma v morju in rekah Ju\xc5\xbene Amerike in Afrike._NEWLINE_Nekatere ribe, ki so elektroreceptivne, niso tudi elektrogene, zato jih ne uvr\xc5\xa1\xc4\x8damo med elektri\xc4\x8dne ribe. Take ribe so npr. morski psi in skati. Ve\xc4\x8dina kostnic, vklju\xc4\x8dno z okrasnimi akvarijskimi ribami ali ribami, ulovljenimi pri ribolovu, niso niti elektrogene niti elektroreceptivne.'